Na svete je množstvo druhov a nespočetne veľa veľkostí cigár, avšak poznáme len dva základné typy, a to suché a vlhké. Suché cigary, zvané i short fillery, sú skoro vždy strojovo balené a ich náplň je tvorená z narezaných alebo nasekaných tabakových listov. Majú oveľa nižšiu cenu a tie najmenej kvalitné neobsahujú ani krycí list, ktorý je najdrahšou súčasťou cigár. Vlhké cigary sú kvalitné, ručne vyrábané a majú vysokú vlhkosť (približne 70 %).
Neexistuje žiadna špecifická alebo štandardná veľkosť cigár. Veľkosti sa odlišujú od jednej značky k druhej, každá má vlastné spektrum veľkostí s rozličnými priemermi. Napríklad Kuba produkuje 69 veľkostí a značka Cohiba 11 veľkostí . Cigary, či už kubánske alebo nekubánske, majú väčšinou priemer od 10 do 20 milimetrov a dĺžku približne od 10 do 23,5 milimetrov, avšak v tabakovom svete existujú i výnimky. Každá značka sa chce totiž od druhej odlíšiť a túži ponúknuť svojmu zákazníkovi len to najlepšie. Firmy vydávajú i rozličné špeciálne limitované série. Napríklad najmenšou vyrobenou cigarou bola Bolívar Delgado, ktorá merala 3, 8 centimetrov a najväčšou cigarou je 127 centimetrový exemplár z továrne Partagás. Priemer cigár edície Jeroboam z Dominikánskej republiky meria dokonca 2,54 centimetrov.
Okrem priemeru a dĺžky sa cigary odlišujú i farbou krycích listov. Farieb môže byť niekoľko , ale odborníci rozlišujú sedem základných zafarbení krycích listov. Oscuro sú najtmavšie, skoro až čierne cigary, výrazne tmavohnedé Maduro sú tradičné kubánske, menej tmavohnedé Colorado Maduro vynikajú svojou špecifickou arómou, Colorado majú tmavú červenkastú farbu a vyzretú arómu, žltohnedé krycie listy Colorado Claro pochádzajú z Kamerunu, svetlohnedé Claro sú klasické jemné cigary a najsvetlejšie Double Claro sú jemné a sladkasté. Pri farbách krycích listoch platí zásada, čím tmavšia farba, tým plnšia a sladšia chuť.
Výber a uskladnenie cigár
Cigary rôznych značiek nájdete už hádam v každej predajni tabaku. Je však otázne, či všetci predajcovia venujú dostatočnú pozornosť ich uskladneniu. Dobre uskladnenú cigaru spoznáte podľa toho, že je pružná , na povrchu lesklá, nemá poškodený krycí list s prehnaným žilkovaním a môže sa pochváliť výraznejším buketom. Predajca by mal uskladňovať cigary v špeciálnych skrinkách , drevených škatuliach, kde je 70 až 72-percentná vlhkosť. Tieto skrinky, vykladané cédrovým drevom, sa nazývajú humidory.
Vnútrajšok humidorov je zabezpečený meračom vlhkosti a zvlhčovačom. Humidory by sa mali pravidelne ošetrovať antibakteriálnou vodou, aby sa vo vnútri nerozširovali plesne a mikróby, ktoré by ohrozili kvalitu cigár. Skladovanie cigár je dôležité nielen v obchodoch, ale aj v domácnostiach milovníkov cigár. Každý kumštmajster by si mal zaobstarať humidor , aby neznižoval exkluzivitu značiek cigár. Správne uskladnená cigara ďalej dozrieva a stráca nadbytočnú kyslosť. Bledé cigary pri dlhšom uskladnení strácajú svoj buket. Cigary spotrebujte do troch mesiacov od dátumu výroby alebo až po roku od dátumu ich spotreby. V praxi to znamená, že ak bola cigara vyrobená v apríli 2010 a vy ste ju nestačili spotrebovať do júla 2010, odložte si ju na júl 2011. Počas tohto roka totiž nastáva proces zrenia, kedy cigary nechutia práve najlepšie. Po roku budú už vyzreté a chuťovo primeranejšie.
Ak ste sa ešte len nedávno rozhodli, že vaším hobbym budú cigary, začnite zľahka. Zo začiatku si vyberte malé cigary minuto ( dĺžka 11 cm, priemer 16,8 mm) alebo carolina ( dĺžka 12 cm, priemer 10,4 mm), ktoré sú oproti hrubým a väčším cigarám chuťovo ľahšie a horia rýchlejšie. Cigary s väčším priemerom sú predsa len lepšie ušúľané a keďže sa prehrievajú pomalšie, vyžadujú si i trochu viac skúseností pri ťahaní tabakového dymu. Ďalšou ligou po minuto a carolina sú 16,5 centimetrové a 16,8 milimetrové cervante. Samozrejme, že aj ostrieľaní fajčiari pofajčievajú cigary s menšou veľkosťou a priemerom, a to najmä ráno. Pred jedlom sú vhodnejšie ľahké cigary, po jedle plnšie s výraznejšou chuťou.
L.Z.